GRAND พุ่ง 5.56% หลังงบ Q2/60 พลิกเป็นกำไร รับรายได้โรงแรม-ขายอสังหาฯเพิ่มขึ้น
GRAND พุ่ง 5.56% หลังงบ Q2/60 พลิกเป็นกำไร 10.29 ลบ. รับรายได้โรงแรม-ขายอสังหาฯเพิ่มขึ้น ล่าสุด ณ เวลา 10.42 น. ราคาอยู่ที่ 0.95 บาท บวก 0.05 บาท หรือ 5.56% สูงสุดที่ 0.97 บาท ต่ำสุดที่ 0.94 บาท มูลค่าซื้อขายที่ 5.07 ล้านบาท
7 ส.ค. 2560

ผู้สื่อข่าวรายงานว่า ราคาหุ้นบริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด(มหาชน) หรือ GRAND ณ เวลา 10.42 น. ราคาอยู่ที่ 0.95 บาท บวก 0.05 บาท หรือ 5.56% สูงสุดที่ 0.97 บาท ต่ำสุดที่ 0.94 บาท มูลค่าซื้อขายที่ 5.07 ล้านบาท

โดย GRAND และบริษัทย่อย ประกาศผลการดำเนินงานงวดไตรมาส 2/60 มีกำไรสุทธิ 10.29 ล้านบาท กำไรสุทธิต่อหุ้น 0.004 บาท เพิ่มขึ้นเมื่อเทียบกับช่วงเดียวกันของปีก่อนที่ขาดทุนสุทธิ 70.09 ล้านบาท ขาดทุนสุทธิต่อหุ้น 0.024 บาท
พร้อมชี้แจงว่า รายได้จากการประกอบกิจการโรงแรมของกลุ่มบริษัทเพิ่มขึ้นเป็นจำนวน 17 ล้านบาท จากไตรมาสเดียวกันของปีก่อน จากการที่จำนวนนักท่องเที่ยวและนักธุรกิจที่เดินทางเข้ามาในประเทศเพิ่มขึ้น และกิจกรรมส่งเสริมการขายของโรงแรม ทำให้ปริมาณลูกค้าที่จองพักโรงแรมของกลุ่มบริษัทเพิ่มสูงขึ้น ส่งผลให้อัตราการเข้าพักโรงแรมและรายได้จากอาหารและเครื่องดื่มของกลุ่มบริษัทดีกว่าไตรมาสเดียวกันของปีก่อน
ขณะที่รายได้จากการขายอสังหาริมทรัพย์ของบริษัทในไตรมาสปัจจุบันเพิ่มขึ้นเป็นจำนวน 137 ล้านบาท เนื่องจากการขายและการโอนกรรมสิทธิ์ห้องชุดของโครงการไฮด์ สุขุมวิท ที่เพิ่มขึ้น นอกจากนี้ อัตรากำไรขั้นต้นจากการขายอสังหาริมทรัพย์เพิ่มขึ้นจากไตรมาสเดียวกันของปีก่อน เนื่องจากห้องชุดที่โอนในไตรมาสปัจจุบันเป็นห้องที่อยู่ในตำแหน่งที่ดีและชั้นสูงจึงขายได้ในราคาที่สูง อย่างไรก็ตาม ต้นทุนจากการขายอสังหาริมทรัพย์เพิ่มขึ้นตามสัดส่วนพื้นที่ของห้องชุดที่มีการโอนดังกล่าว
 